
Reciklált PET mechanikai tulajdonságainak és hőállóságának kiegyensúlyozott javítása adalékolással és utókristályosítással

A poli(etilén-tereftalát) (PET) az egyik legnagyobb mennyiségben alkalmazott tömegműanyag: 2020-ban 70 millió tonnát állítottak elő belőle [1]. A PET egyik fő alkalmazási területe a csomagolóipar, ahol műanyag palackok gyártására használják, amelyek rövid életciklusokat követően hulladékként végzik. Magyarországon évente 1,4 – 1,6 milliárd PET palack hulladék keletkezik (kb. 100 kt), amelynek napjainkban kb. 35 %-át hasznosítják újra. Műszaki műanyagként azonban korlátozottan alkalmazzák, ami azzal magyarázható, hogy a fröccsöntött darabok törékenyek, illetve amorf formában kicsi a hőállóságuk.
Kutatásom fő célkitűzése tehát az anyag ütőszilárdságának és hőállóságának növelése. Ehhez különböző átlagos molelkulatömegű (eredeti, illetve reciklált) alapanyagok viselkedését tanulmányoztam többféke etilén-butil akrilát-glicidil metakrilát terpolimer (PTW elasztomer) tartalom (0-5-10-15 %) mellett, majd a mintákat 150°C-on kristályosítottam (0-20-40-60-180 s időtartamokig). A PTW elasztomer és a kristályosítás hatására kialakuló morfológiai változásokat DSC és SEM vizsgálatokkal követtem nyomon, s s ezekkel magyaráztam az ütésállóság, a merevség, valamint a hőállóság alakulását. Utóbbi tulajdonságokat DMA vizsgálatokkal jellemeztem.
A vizsgálatok alapján megállapítottam, hogy a kristályosítatlan minták ütőszilárdsága ugrásszerűen nő egy kritikus PTW tartalom felett, amely kritikus érték a reciklált PET esetében kisebbnek bizonyult, összhangban a szakirodalommal [2]. A kristályosítás után viszont az ütőszilárdság egyenletesen növekedett az adaléktartalommal. Az irodalomban elsőként kimutattam továbbá, hogy a PTW elasztomer szemcsékhez közvetlenül kapcsolódó polimer láncok csatlakozó szegmensei is immobilisak, így azok is RAF fázisként jelentkeznek, ami hatással van a mechanikai tulajdonságokra.
Végeredményként sikerült növelt hő- és ütésállóságú reciklált PET-et fejlesztenem, amely alkalmas lehet műszaki alaktrészek gyártására.

